CELEX: 62015CN0516
Language: et
Date: 2015-09-24 00:00:00
Title: Kohtuasi C-516/15 P: Akzo Nobel NV, Akzo Nobel Chemicals GmbH, Akzo Nobel Chemicals BV 24. septembril 2015 esitatud apellatsioonkaebus Üldkohtu (neljas koda) 15. juuli 2015. aasta otsuse peale kohtuasjas T-47/10: Akzo Nobel NV, Akzo Nobel Chemicals GmbH, Akzo Nobel Chemicals BV versus Euroopa Komisjon

7.12.2015   
            
            
               ET
            
            
               Euroopa Liidu Teataja
            
            
               C 406/22
            
         Akzo Nobel NV, Akzo Nobel Chemicals GmbH, Akzo Nobel Chemicals BV 24. septembril 2015 esitatud apellatsioonkaebus Üldkohtu (neljas koda) 15. juuli 2015. aasta otsuse peale kohtuasjas T-47/10: Akzo Nobel NV, Akzo Nobel Chemicals GmbH, Akzo Nobel Chemicals BV versus Euroopa Komisjon
   (Kohtuasi C-516/15 P)
   (2015/C 406/23)
   Kohtumenetluse keel: inglise
   
      Pooled
   
   
      Apellandid: Akzo Nobel NV, Akzo Nobel Chemicals GmbH, Akzo Nobel Chemicals BV (esindajad: advokaadid C. Swaak, R. Wesseling)
   
      Teised menetlusosalised: Euroopa Komisjon, Akcros Chemicals Ltd
   
      Apellantide nõuded
   
   
               —
            
            
               tühistada Üldkohtu 15. juuli 2015. aasta otsus kohtuasjas T-47/10 osas, milles leitakse, et algselt Akzo Nobel Chemicals GmbH-le ja Akzo Nobel Chemicals B.V-le rikkumistes osalemise eest määratud trahvid on veel võimalik jätta Akzo Nobel N.V kanda pärast seda, kui Üldkohus need trahvid tühistas; ja
            
         
               —
            
            
               tühistada 2009. aasta otsus osas, milles tuvastatakse Akzo Nobel Chemicals GmbH ja AkzoNobel Chemicals B.V. osalemine rikkumises, ning eelkõige otsuse artikli 1 punkti 1 alapunkt b ja artikli 1 punkti 2 alapunkt b; ja
            
         
               —
            
            
               tühistada 2009. aasta otsus osas, milles Akzo Nobel Chemicals GmbH ja AkzoNobel Chemicals B.V õigusvastase tegevuse eest omistati vastutus ja/või jäeti trahv Akzo Nobel N.V kanda, ning eelkõige artikli 1 punkti 1 alapunkt a ajavahemiku osas 24. veebruarist 1987 kuni 28. juunini 1993 ning artikli 1 punkti 2 alapunkt a ajavahemikus osas 11. septembrist 1991 kuni 28. juunini 1993 ja/või artikli 2 punktid 6 ja 23; või teise võimalusena
            
         
               —
            
            
               tühistada Üldkohtu 15. juuli 2015. aasta otsus kohtuasjas T-47/10 ja saata asi tagasi uueks sisuliseks lahendamiseks Üldkohtule; ja
            
         
               —
            
            
               mõista apellatsioonimenetlusega seotud kulud välja komisjonilt.
            
         
      Väited ja peamised argumendid
   
   Apellatsioonkaebuse põhjendamiseks väidavad apellandid, et Üldkohus rikkus emaettevõtjate vastutust puudutavate eeskirjade kohaldamisel õigusnormi, kui ta järeldas, et vastutuse algselt tütarettevõtjatele määratud trahvide eest, mille Üldkohus tühistas, saab veel omistada Akzo Nobel N.V-le.
   Sellises olukorras, nagu on vaatluse all käesolevas asjas, kus emaettevõtja vastutus tuleneb puhtalt tema tütarettevõtjate vastutusest, ei tohi selle emaettevõtja vastutus ületada vastutust, mis tema tütarettevõtjatele lõpuks omistatakse. Seetõttu oleks Akzo Nobel Chemicals GmbH-le ja Akzo Nobel Chemicals B.V-le määratud trahvide tühistamine pidanud kaasa tooma Akzo Nobel N.V-le määratud trahvi tühistamise.
   See peab veelgi enam paika käesolevas asjas, kus Akzo Nobel Chemicals GmbH-le ja Akzo Nobel Chemicals B.V-le määratud trahvide tühistamine oleks pidanud nende kahe juriidilise isiku osas kaasa tooma ka otsuse tühistamise tervikuna.
   Pärast Euroopa Kohtu otsust kohtuasjas ArcelorMittal 2011. aastal pidi komisjon arvestama asjaolu, et tema pädevus määrata trahv Elementisele ja Ciba/BASF-ile oli aegunud. Komisjon otsustas seetõttu oma 2009. aasta otsuse tervikuna tagasi võtta osas, milles see oli adresseeritud nende kahe äriühingute kontserni juriidilistele isikutele.
   Kui komisjon oleks sama lähenemisviisi kasutanud Akzo Nobel Chemicals GmbH ja Akzo Nobel Chemicals B.V. puhul, kes olid samas olukorras, oleks komisjon oma otsuse tagasi võtnud, leides esiteks, et nad osalesid rikkumises. Kui neid kahte olukorda oleks käsitletud ühtemoodi, ei oleks vastutuse omistamise küsimus kunagi tekkinud, sest ei oleks olnud üldse vajadust või õiguslikku alust trahvi maksmise eest vastutuse omistamiseks Akzo Nobel N.V-le.